Jabarkan Riwayat Pagesanganipun dari Eko Tunas dalam bahasa jawa

Ing taun 1976, piyambakipun mlebet ing Sekolah Tinggi Seni Rupa Indonésia (STSRI) Yogyakarta jurusan Seni Lukis saha dados satunggal ing Sanggar bambu.

Ing sadangunipun sekolah ing Yogya, piyambakipun kekancan kaliyan Emha Ainun Nadjib, Ebiet G Ade, saha EH Kartanagara. Piyambakipun ugi sampun kathah ndhèrèk paméran ageng Sanggarbambu saha pameran Tiga Muda ing Tegal nalika taun 1978 sareng kaliyan Wowok Legowo saha Dadang Christanto. Ing taun 1981, piyambakipun mlebet IKIP Semarang jurusan seni rupa, saha ndhèrèk pameran mahasiswa ing Semarang saha Jakarta.

Novelipun ingkang kanthi irah-irahan Wayang Kertas, dados jawara Sayembara Cipta Cerita Bersambung Suara Merdeka taun 1990. Sapérangan cerpènipun ugi dipunwedalaken sesarengan kaliyan Dewan Kesenian Jakarta (DKJ) wonten ing buku Bidadari Sigarasa taun 2002 lan dipunwaosaken ing Taman Ismail Marzuki (TIM) Jakarta. Kempalan gurit ingkang sampun naté dipuncithak ing antawisipun inggih punika; Puisi-gurit Dolanan (1978), saha Yang Terhormat Rakyat (2000).

Ing taun 1978, sareng kaliyan Yono Daryono saha YY Haryoguritno madegaken Teater RSPD Tegal saha Studi Grup Sastra Tegal (SGST). Naskah teater ingkang sepisanan dipunpentasaken inggih kanthi irah – irahan Martoloyo Martopuro. Piyambakipun ingkang dados panyerat, sutradara, saha dados aktor utama. Lajeng piyambakipun gabung wonten ing Teater Dhome ing taun 1980 saha Teater Balling Semarang ing taun 2000. Lajeng madegaken Teater Pedalangan Semarang ing taun 1990. Piyambakipun sapunika asring méntasaken monolog ing sapérangan kitha ing Indonésia. Eko tunas ugi aktip nyerat gurit lagu kanggé golongan musik terapi Jayagatra Ungaran saking taun 2000 dumugi sapunika. Piyambakipun ugi asring dipunundang dados juri/pamedhar sabda wonten ing kompetisi/ pirembagan babagan sastra, teater, utawi seni rupa.